
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-00034/2014-04
20.06.2014. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 20.06.2014. године, донела је

О Д Л У К У

о акредитацији студијског програма
Утврђује се да УНИВЕРЗИТЕТ У БЕОГРАДУ-ПРАВОСЛАВНИ БОГОСЛОВСКИ ФАКУЛТЕТ са седиштем у МИЈЕ КОВАЧЕВИЋА БР.11Б, БЕОГРАД, ПИБ: 103503783, Матични број: 17569961,  испуњава прописане стандарде за акредитацију студијског програма ОАС4 - БОГОСЛОВСКО КАТИХЕТСКИ ПРОГРАМ у оквиру поља друштвено-хуманистичких наука и то за 135 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У БЕОГРАДУ-ПРАВОСЛАВНИ БОГОСЛОВСКИ ФАКУЛТЕТ са седиштем у МИЈЕ КОВАЧЕВИЋА БР.11Б, БЕОГРАД, је дана 10.01.2014. године поднела захтев за акредитацију студијског програма ОАС4 - БОГОСЛОВСКО КАТИХЕТСКИ ПРОГРАМ у оквиру поља друштвено-хуманистичких наука под бројем 612-00-00034/2014-04. 

Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У БЕОГРАДУ-ПРАВОСЛАВНИ БОГОСЛОВСКИ ФАКУЛТЕТ и предлог одлуке, достављени су Комисији за акредитацију и проверу квалитета.
Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT УНИВЕРЗИТЕТ У БЕОГРАДУ-ПРАВОСЛАВНИ БОГОСЛОВСКИ ФАКУЛТЕТ  за студијски програм ОАС4 - БОГОСЛОВСКО КАТИХЕТСКИ ПРОГРАМ  у оквиру поља друштвено-хуманистичких наука испуњава стандарде у погледу квалитета студијског програма прописане Правилником о стандардима и поступку за акредитацију високошколских установа и студијских програма, са следећим образложењем.
Студијски програм ОАС4 - БОГОСЛОВСКО КАТИХЕТСКИ ПРОГРАМ садржи све законом предвиђене елементе. Полагањем свих испита предвиђених курикулумом студијског програма студент стиче 240 ЕСПБ бодова. Програм је прихваћен 27.11.2013. године од стране Сената Универзитета у Београду. Програм припада пољу друштвено-хуманистичких наука и области теологија. Стручни назив који се стиче савладавањем студијског програма је дипломирани теолог, што је у складу са листом стручних, академских и научних назива коју је усвојио Национални савет за високо образовање.  
Основни квантитативни подаци о програму су:
1. Трајање програма= 4 године (8 семестара)
2. Број ЕСПБ бодова=240
3. Број студената који се уписује на прву годину= 135
4. Број часова предавања и вежби по години студија 
I година  П 15  + В 8 = 23; II година  П 16 + В 8 = 24;
III година  П 15 + В 7 = 22;  IV год П 14 + В 9 = 25 
5. Проценти предмета по категоријама 
АО= 15.83, ТМ= 17.92, Н/С=34.58, СА= 31.67 
6. Проценат изборности на програму=25%
7. Број наставника на студијском програму=28
      Број наставника са пуним радним временом= 26


Број наставника ангажованих по уговору=2

8. Број сарадника на студијском програму=8
Број сарадника са пуним радним временом=8

9. Просечно оптерећење сарадника на програму= 8.37
10. Просечно оптерећење наставника на програму= 3.83
11. Проценат наставе на програму коју држе наставници са пуним радним временом = 96.27%
12. Бруто простор = 7.928 m2 
13. Просечан бруто простор по студенту= 7.028/540
14. Број библиотечких јединица релевантних за студијски програм= 189
15. Број уџбеника 179
Стандард 1: Структура студијског програма

Студије трају осам семестара, односно четири године и носе 240 ЕСПБ бодова. У току једне академске године студент остварује 60 бодова. Обавезе студената у погледу похађања наставе обухватају највише 30 часова предавања и вежби седмично.
Студијски програм је састављен од:

1. Академско-општеобразовних предмета – чијим савладавањем студенти стичу знања из области друштвено-хуманистичких наука,

2. Теоријско-методолошких предмета из области теологије и педагогије,

3. Научно-стручних предмета који су концентрисани на ужу област теолошких наука и

4. Стручно-апликативних предмета из теолошких области, страних језика и пастирског богословља.
Студијским програмом основних академских студија теологије Богословско-пастирског програма предвиђено је обавезно похађање наставе и полагање испита из 4 изборна предмета од укупно 8.
Стандард 2: Сврха студијског програма
Програм основних академских студија теологије Богословско-катихетског програма има за циљ да оспособи студенте за развој и примену научних достигнућа из области теологије на пољу црквеног и друштвеног живота у циљу ангажовања свршених студената у инстутиционалном просветном систему (извођење верске наставе у свим образовним профилима у којима је она заступљена и у катихетској служби Цркве).

Програм обезбеђује такве компетенције да студентима омогућава да наставе студије, не само на Богословском факултету Универзитета у Београду, већ и на другим богословским и сродним факултетима друштвено-хуманистичког профила у земљи и иностранству.

У програм основних студија уграђене су дидактичке вредности које су се искристалисале кроз вишедеценијску традицију Факултета, као и методолошке и технолошке иновације неопходне за обезбеђивање научне и апликативне актуелности наставе и суочавање са новим изазовима. Сходно томе, сврха студијског програма је да задовољи савремене потребе теолошког образовања са циљем формирања кадрова који могу компетентно да одговоре актуелним друштвеним изазовима.

Стандард 3: Циљеви студијског програма

Основни циљ студијског програма основних академских студија Богословско-катихетског програма је образовање будућих теолога са циљем стицања компетенција и способности за конкретне службе у области црквеног и друштвеног живота, првенствено у обављању просветно-педагошке делатности у домену верске наставе, као и за стицање знања и способности неопходних за учешће у даљем образовном процесу у циљу постизања вишег нивоа знања (на мастер и докторским студијама).

Циљ студијског програма је и да студенти усвоје научну и стучну методологију потребну ради стицања и примене знања, научних и стручних достигнућа из области теологије, контактних и комплементарних научних и стручних дисциплина.

Стандард 4: Компетенције дипломираних студената

Студенти који заврше студијски програм основних академских студија теологије Богословско-катихетског програма имају следеће опште компетенције: способност за анализу, синтезу и предвиђање решења и последица у домену теологије, способност за примену метода, поступака и спровођење истраживачке делатности у складу са научном методологијом; способност за критичко и самокритичко мишљење; способност за примену стечених знања у педагошкој пракси; комуникационе способности и спретности; способност за сарадњу са ужом социјалном околином и међународним окружењем; развијену професионалну етику.

Студенти који завше студијски програм основних академских студија теологије – Богословско-катихетски програм имају следеће предметно специфичне компетенције: темељно познавање и разумевање теологије као научне дисциплине; способност примене стечених знања за вршење просветно-педагошке службе у свим њеним димензијама: припремање, организовање и обављање верске наставе у основним и средњим школама; дпособност компентентног учествовања у раду институција културе, медијских установа, државних органа, црквених структура, невладиних и других организација; способност употребе информационо-комуникационих технологија у овладавању знањима из области теологије; способност за праћење и примену нових резултата научних истраживања, популаризацију теологије као научне дисциплине и свеукупне хришћанске културно-интелектуалне баштине; способност за даље усавршавање знања и вештина у свим облицима професионалне делатности и за наставак студија на другом степену високог образовања - мастер академским студијама.

Стандард 5: Курикулум

Курикулум основних академских студија теологије Богословско-катихетског програма обухвата распоред предмета по семестрима и годинама студија, тип и статус предмета, недељни фонд часова активне наставе и број ЕСПБ бодова за сваки појединачни предмет.Описи предмета садрже назив предмета, статус предмета, име, односно имена наставника и сарадника који изводе наставу, циљеве предмета, очекиване исходе, предуслове за похађање наставе, кратак садржај предмета, препоручене уџбенике и литературу, методе извођењанаставе, начин провере знања у току семестра и на завршном испиту, методе закључивања оцене и друге податке.

Програм основних академских студија Богословско-катихетског програма на Православном богословском факултету састављен је од обавезних и изборних предмета. У току студија студент бира полаже 4 изборна предмета са листе од 8 предмета.
Просечан број часова предавања и вежби на недељном нивоу по годинама студије је редом: на првој години 23 (15 предавања, 8 вежбе), на другој години 24 (16 предавања, 8 вежбе), на трећој години 22 (15 предавања, 7 вежбе) и на четвртој години 25 (14 предавања, 9 вежбе), што је у оквирима предвиђеним стандардом. Заступљеност појединих група предмета је редом: академско-општеобразовни 15.83%, теоријско-методолошки 17.92%, научно-стручни 34.58% и стручно-апликативни 31.67%, што је у складу са стандардима. У структури студијског програма изборни предмети заступљени су са 25% у односу на укупан број ЕСПБ бодова из свих предмета, што је више од минимума предвиђеног Стандардом. 
На основу Статута Факултета, с обзиром на специфичности већег броја теолошких предмета, у оквиру наставе предвиђени су поред предавања и аудиторних вежабања и остали облици извођења наставе (богослужбена, омилитичка, пасторална, катихетска и педагошка пракса). Сваки наставник и сарадник је на располагању студентима путем индивидуалних и колективних консултација, два часа сваке недеље у терминима који су истакнути испред кабинета и објављени уз личне интернет презентације наставника и сарадника на веб сајту Факултета.
Стандард 6:  Квалитет, савременост и међународна усаглашеност студијског програма

Основне академске студије теологије Богословско-катихетског програма на Православном богословском факултету у Београду усклађене су са резултатима савремених научних истраживања из области теолошких наука, стандардима за акредитацију студијских програма које је прописао Национални савет за високо образовање Републике Србије, као и са начелима Болоњске декларације и одговарајућим студијским програмима основних академских студија теологије на факултетима, односно универзитетима из земаља Европске Уније.

Што се  теолошких предмета тиче програм је целовит и нуди најновија стручна сазнања. Али не и што се тиче нетеолошких  дисциплина које се баве религијом. Програму недостаје политикологија религије. Она је  значајнија за теологе од филозофије и социологије религије. Јер се филозофија религије учи кроз бројне теолошке премете, а сазнања која политикологија религије даје потребнија су  дипломираним теолозима у савременом свету. Препоручује се установи да у даљем развоју студијског програма има у виду ову примедбу.
Студијски програм основних академских студија теологије на Православном богословском факултету у Београду подразумева примену европских стандарда у погледу услова уписа на студијски програм, трајања студија, структуре студијског програма (обавезни и изборни предмети) и стицања одговарајућег стручног (академског) назива, издавања додатка дипломи као и изражавања оптерећења студената у складу са европским системом преносивости бодова (ЕСПБ).
У контексту делимичне усклађености и аналогија по карактеру, структури и садржају студијских програма најрелевантније следеће теолошке образовне институције:

Теолошки факултет Унивезитета у Атини, Грчка,
Теолошки факултет Универзитета Аристотел у Солуну, Грчка,
Понтификални Латерански Универзитет, Италија.
Стандард 7: Упис студената
На студијски програм основних академских студија теологије – Богословско-катихетски програм студенти се уписују на основу конкурса који расписује Универзитет у Београду. Предлог броја места за упис утврђује Православни богословски факултет у складу са друштвеним и црквеним потребама и властитим ресурсима - расположивим просторним и кадровским могућностима.

Упис студената на студијски програм основних академских студија теологије – Богословско-катихетски програм врши се у складу са Законом о високом образовању, Статутом Универзитета у Београду, Статутом Православног богословског факултета и Правилником о полагању пријемних испита и упису на студијске програме које реализује Православни богословски факултет. Врста и начин провере знања, склоности и способности на пријемном испиту у потпуности одговарају природи студијског програма.

Стандард 8: Оцењивање и напредовање студената

Оцењивање студената уписаних на основне академске студије теологије - Богословско-катихетски програм врши се континуираним праћењем рада студената и на основу поена стечених у испуњавању предиспитних обавеза и полагањем испита.

Студент савладава студијски програм полагањем испита чиме стиче одређени број ЕСПБ бодова, у складу са студијским програмом. Сваки појединачни предмет у програму има одређени број ЕСПБ бодова који студент остварује када са успехом положи испит. Број ЕСПБ бодова утврђује се на основу радног оптерећења студента у савладавању одређеног предмета и применом јединствене методологије за све студијске програме који се реализују на Православном богословском факултету.

Успешност студената у савладавању сваког конкретног предмета контуинирано се прати током наставе и изражава се поенима. Максимални број поена које студент може да оствари да предмету је 100. Студент стиче поене на предмету уредним похађањем наставе и активношћу на часовима, испуњавањем предиспитних обавеза и полагањем испита. Минималан број поена које студент може да стекне испуњавањем предиспитних обавеза током наставе је 30 а максимални 70.

Сваки предмет из студијског програма основних академских студија има јасан и објављен начин стицања поена. Начин стицања поена током извођења наставе укључује број поена које студент стиче по основу сваке појединачне врсте активности током наставе или извршавањем предиспитне обавезе и полагањем испита.

Укупан успех студента на предмету изражава се оценом од 5 (није положио) до 10 (одличан). Оцена студента је заснована на укупном броју поена које је студент стекао испуњавањем предиспитних обавеза и полагањем испита и одговара квалитету стечених знања и вештина.

Подаци о пролазности студената показују да начин рада са студентима треба даље унапредити. Од 607 студената уписаних у претходној години у прву годину студијског програма само 24 је остварило 60 ЕСПБ, њих 217 је остварило 37-59 ЕСПБ, а преосталих 364 мање од 37 ЕСПБ. 
Стандард 9:  Наставно особље

За извођење основних академских студија теологије Богословско-катихетског програма на Православном богословском факултету у Београду ангажовано је укупно 28 наставника (26 са пуним и 2 са непуним радним временом) и 18 сарадника с пуним радним временом. Број наставника и сарадника одговара потребама студијског програма и усклађен је са бројем предмета и бројем часова на тим предметима. Просечно наставничко оптерећење на овом студијском програму износи 3.83 часа недељно, а сарадничко 8.47 часова недељно. Нема наставника са укупним оптерећењем већим од 12 часова недељно, али има сарадника чије је укупно оптерећење на нивоу 15 часова недељно. Наставници ангажовани са пуним радним временом држе 96.27% наставе. 
Научне и стручне квалификације наставног особља одговарају нивоу њихових задужења. Сваки наставник има најмање пет референци из уже научне области из које изводи наставу на студијском програму. Подаци о наставницима доступни су јавности.

Стандард 10: Организациона и материјална средства
За извођење студијског програма обезбеђени су одговарајући кадровски, просторни, техничко-технолошки, библиотечки и други ресурси који су примерени карактеру студијског програма и предвиђеном броју студената.

Настава на Православном богословском факултету изводи се у амфитеатрима и слушаоницама које су по потреби опремљене аудио-визуелном опремом. Студенти располажу рачунским центром. Библиотека располаже пространом, пријатном и осветљеном читаоницом и богатим фондом публикација на српском и страним језицима из области теологије и других наука које се проучавају у оквиру предметног студијског програма, као и збирком енциклопедија, лексикона и речника.

Компјутерски систем којим располаже Библиотека омогућава електронско претраживање фондова факултетске и других библиотека Србије, али и приступ иностраним електронским сервисима за претраживање стручних и научних часописа у пуном тексту (Кобсон, Оксфор).

Библиотека располаже са више хиљада библиотечких јединица релевантних за извођење студијског програма. За све предмете садржане у курикулуму студијског програма у библиотеци Православног богословског факултета постоји одговарајућа уџбеничка, приручна и друга научна литература и то у довољном броју за нормално реализовање наставног процеса. За извођење студијског програма обезбеђена је потребна информациона технологија. На тај начин, студентима су обезбеђени сви услови који су неопходни за квалитетан рад на овом студијском програму.

Стандард 11: Контрола квалитета
Квалитет програма основних академских студија теологије – Богословско-катихетски програма оцењује се у поступку самовредновања и спољашњом провером квалитета. Контрола квалитета студијског програма подразумева редовно и систематично праћење његове реализације и предузимање мера за унапређење квалитета у погледу курикулума, наставе, наставног особља, оцењивања студената, уџбеника и литературе.
Факултет спроводи поступак самовредновања за сваког предавача и за сваки предмет путем анонимног упитника који попуњавају студенти преко електронског налога, са циљем унапређења укупног квалитета наставе и давања на значају студентима као субјектима наставног процеса.
Евалуација квалитета студијског програма обухвата контролу одржавања наставе према усвојеном плану рада и календару наставе, обавезу наставника да воде дневнике рада, као и проверу мишљења студената о квалитету свих облика наставе, а на основу одређених стандарда везаних за одржавање наставе, садржај наставе, методе извођења наставе, педагошке и дидактичке квалитете рада наставника, квалитет наставног и испитног материјала на Факултету и оцењивање студената.
Контрола  квалитета студијског програма  обавља се у  унапред  одређеним временским периодима, који за самовредновање износи највише три године, а за спољашњу проверу квалитета највише пет година. У контроли квалитета студијског програма обезбеђена је активна улога студената и њихова оцена квалитета програма.

Имајући у виду да је високошколска установа испунила стандарде за акредитацију студијског програма прописане Правилником о стандардима и поступку за акредитацију високошколских установа и студијских програма, одлучено је као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И 

ПРОВЕРУ КВАЛИТЕТА

У В Е Р Е Њ Е
О АКРЕДИТАЦИЈИ студијског програма
УНИВЕРЗИТЕТ У БЕОГРАДУ - ПРАВОСЛАВНИ БОГОСЛОВСКИ ФАКУЛТЕТ са седиштем у МИЈЕ КОВАЧЕВИЋА БР.11Б, БЕОГРАД, ПИБ: 103503783, Матични број: 17569961, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25,               101/12-I-26, 13/14), за акредитацију студијског програма ОАС4 - БОГОСЛОВСКО КАТИХЕТСКИ ПРОГРАМ у оквиру поља друштвено-хуманистичких наука и то за 135 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).
	Број: 612-00-00034/2014-04
Београд, 20.06.2014. године


	ПРЕДСЕДНИК

Проф. др  Ендре Пап



